	Sala Gran 

Del 2 de març al 30 d’abril de 2006

Aigües encantades
	
	[image: image14.jpg]Temporada 05/06

o des =




	[image: image15.jpg]






	[image: image1.jpg]Temporada 05/06

o des =





	
	[image: image2.jpg]Teatre Nacional
de Catalunya






	[image: image3.jpg]



	Sala Gran

Del 2 de març 

al 30 d’abril de 2006



	
	Aigües encantades
Joan Puig i Ferreter
Direcció: Ramon Simó


[image: image4.jpg]



Aigües encantades (1907), de Joan Puig i Ferreter, s’inscriu en el context dels drames d’idees i passions del modernisme. La història es desenvolupa en un univers proper, en un context mediterrani i rural, que serveix a l’autor per mostrar la lluita entre l’impuls regenerador –associat al coneixement racional i científic–, i les forces de la tradició, l’integrisme i la ingenuïtat popular. Després de l’èxit de La dama enamorada del mateix autor, ara fa quatre temporades, el TNC presenta una de les obres més emblemàtiques de la nostra tradició dramàtica.

«Foraster: Hi ha idees i sentiments arrelats al nostre cor, heretats dels nostres pares, que per a nosaltres són la pura veritat, la suprema raó i únic sentit de la vida. I no obstant, aquestes idees i sentiments que guien totes les nostres accions, poden ser falses...» (Acte segon)

Aigües encantades sintetitza esplèndidament el conflicte modernista entre les forces regressives i les progressives, entre les aigües mortes i les vives, entre les inèrcies del passat i les llums utòpiques del futur. Cecília –interpretada per Margarida Xirgu en l’estrena de 1908– es revolta, seguint l’ideal dels «constructors de ciutats futures»,  contra l’autoritat despòtica familiar, les forces fàctiques del poble i el pes ofegador de la tradició ancestral. Heroïna ibseniana per excel·lència, Cecília vol rompre les cadenes que la subjauen i somnia que una tempesta ho renovi tot per començar a bastir una vida i una societat molt més lliures. 

«Aigües encantades és un homenatge a la llibertat  individual, una afirmació de la voluntat de les persones que persegueixen un somni i no s’aturen davant de les pors arrelades en la comunitat. Puig i Ferreter provoca una lluita entre tradició i progrés, entre ciència i creença, entre pares i fills, entre idealistes i pragmàtics, entre religió i política perquè, de les espurnes, en surti un pensament: una vida millor sempre és possible, encara que per arribar-hi s’hagi d’oblidar tot el que hem après.  Encara que la sinceritat de la nostra revolta ens faci abandonar els que més hem estimat. »
Ramon Simó

Drama d’idees, drama de persones

La primera vegada que vaig sentir parlar seriosament de Joan Puig i Ferreter jo deuria tenir divuit anys: els professors de literatura de la petita Facultat de Filologia de Tarragona, entre els quals Guillem-Jordi Graells i Jaume Vidal Alcover, s’encarregaven d’explicar a uns quants alumnes encara interessats per les lletres catalanes qui havia estat Puig i Ferreter i per què, en aquells moments –això succeïa l’any 1979– no era gairebé ningú. L’obra de referència, com es pot suposar, era Camins de França. Puig i Ferreter em va sorprendre pel que, aleshores, només podia definir com a sinceritat. Era un autor sincer, que anava directe al cor de les coses, que posava realment en joc la seva biografia dins del cos de la novel·la o que novel·lava la pròpia vida. Vaig abandonar la filologia, i la filosofia i el teatre ocupaven cada cop més el meu temps, però la sinceritat –alliberada del pes de l’autobiografia– o el que amb el pas del temps anomenava impressió de sinceritat, entesa com una figura retòrica, fins i tot com a tècnica teatral, no m’havien abandonat: era i encara és avui dia una de les raons fonamentals que fan que m’agradin o no les obres artístiques.

La conferència L’art dramàtica i la vida que Puig i Ferreter va llegir l’any 1908 al Teatre Novetats parla de la sinceritat del poeta. Puig i Ferreter pensava –eren altres temps– que el teatre podia ser una eina útil per influir en la societat, una eina més a utilitzar en la lluita per aconseguir un canvi social que, a l’època, gran part de la intel·lectualitat, de la classe política i de la militància sindical i de partit consideraven necessari i ineludible. Ara bé, aquesta influència només es podria exercir si aquell que la pretenia dur a terme era un artista sincer, capaç de dir el que volia dir, de defensar el que realment pensava que calia defensar, sense por de perdre audiència ni de veure baixar la previsió dels guanys que li proporcionarien els seus drets sobre la recaptació. Això no vol dir que s’hi renunciés, ni que Puig i Ferreter no escrivia pensant en ser un autor d’èxit: desitjava potser més que cap altra cosa ser un autor professional, fins i tot comercial, cosa que, malauradament, no va aconseguir.

Aigües encantades és una obra a la frontera d’aquest moviment entre la sinceritat i el comerç. Puig i Ferreter diu el que creu que ha de dir, fa que els personatges tinguin la sinceritat i la realitat extretes d’una terra que coneix més que bé, però ho fa dins de les formes més convencionals i adequades per al gran públic, les que pensa que en aquell moment són adients per aconseguir l’èxit. Així, sota el paraigües d’un melodrama familiar marcat per l’enfrontament generacional, basteix la història d’un món que s’enfonsa, o que caldria enfonsar: un món rural reticent al progrés i a les noves idees que vénen de la ciutat, ancorat en les tradicions més obscures i que cal fer evolucionar com sigui.

Puig i Ferreter coneix com ningú el Camp de Tarragona, un univers rural que fins aleshores havia rebut poques atencions literàries, i aprofita per fer-ne una descripció prou acurada: una estructura social basada en el poder de la religió i de la propietat on el Rector és la darrera referència de tot i per a tot, el terratinent més ric exerceix d’amo i el Batlle, sortit d’unes eleccions manipulades típiques de l’època, és només un home de palla al servei de la rectoria i dels propietaris; un poble on no hi manquen cantonalistes i carlins heretats del segle anterior i barrejats amb els nous republicans, socialistes amb certa tendència al fabianisme i, fins i tot, algun anarquista no gaire incendiari, mesclats amb una massa més aviat anònima que recela de tot canvi o novetat que pugui posar en perill la seva fràgil economia de subsistència.  Es tracta d’una societat tensa, on els poders tradicionals comencen a ser discutits i on la vida quotidiana no resulta tan còmoda com pocs anys abans. Tot i que no s’esmenta en l’obra, Puig i Ferreter no pot ignorar que aquest és un 
dels moments més importants en la politització del camp i en el naixement de les primeres organitzacions sindicals i cooperatives. És un moment de canvi conegut i viscut per tothom, que s’estén per tot el país, que es viu amb il·lusió: canviar el món encara sembla possible, sobretot per als més joves.

Regeneracionista amb influències anarquistes, Puig i Ferreter veu en la pedagogia i l’ensenyament l’eina més útil per al canvi social. El que cal combatre, sobretot, és la ignorància, i més que res quan aquesta ignorància és la font que nodreix el fanatisme i l’irracionalisme religiós. Un irracionalisme que, de passada, serveix per a justificar el poder de l’amo, que Déu ha volgut posar al capdavant del poble, donant-li la riquesa, i de la família, concedint-li l’autoritat sobre la dona. Atacant la religió, les falses creences, es pot donar un cop de conseqüències imprevisibles a tot l’ordre social. Cecília, filla de Pere Amat, el propietari més ric del poble, encarnarà l’esperit reformista, a la fi revolucionari, que Puig i Ferreter necessita per demostrar que cal i que es pot iniciar un canvi social, i que aquest canvi no s’ha de quedar només a les ciutats. Cecília estudia magisteri a ciutat, es relaciona amb gent d’ambients progressistes, és llesta, ambiciosa, vol ser lliure... i és dona: ho té tot per esdevenir un símbol.

L’acció que transcorre a Aigües encantades és relativament senzilla d’explicar: en un poble de la muntanya de Tarragona, on fa tres anys que perden la collita per culpa de la sequera, es congreguen tots els vilatans per seguir una processó en honor de la seva patrona, la Verge dels Gorgs, a qui demanen amb precs i sacrificis que faci venir l’aigua del cel. Cecília no hi ha volgut anar. El mestre, que la pretén, tampoc: mentre els altres són a missa, ells debaten sobre la possibilitat de canviar el món. El conflicte generacional està servit. Arriben Juliana –la mare– i Pere Amat. Cecília no vol saber res de religions i, a més, pensa que hi ha altres maneres, més positives i científiques, per resoldre el tema de l’aigua. La discussió familiar s’embolica: les idees es tornen armes, però encara són llançades amb amor. Quan Amat, retòricament, vol fer fora de casa la filla l’acció és interrompuda pel Batlle que porta la notícia de l’arribada d’un Foraster –després sabrem que provocada per la mateixa Cecília– que diu saber com resoldre la sequera per sempre més. La solució és senzilla: cal extreure l’aigua d’uns gorgs, els Gorgs de la Verge, que no són on són perquè Déu els hi va posar, sinó que són el testimoni d’una deu d’aigua subterrània aprofitable per regar els camps. Ni el Rector, Mossèn Gregori, que s’ha reunit amb ells per mirar de solucionar el problema, ni Amat estan disposats a posar en dubte el misteri de la Verge ni les propietats miraculoses d’unes aigües estancades però sempre netes i pures com les d’un riu vigorós. El Batlle no ho veu tan clar, però transigeix. Busquen el Foraster per citar-lo a l’Abadia i el troben a la plaça: Cecília l’abraça i el besa. La vergonya d’Amat es barreja amb l’odi cap al Foraster i les seves idees. Finalment, li prohibiran parlar.

Gràcies als opositors del poble, encapçalats per Romanill, un pastor de tendències republicanes, s’aconsegueix convocar una assemblea que es desenvoluparà al llarg de tot el segon acte. El Foraster exposa les seves idees, explica el seu pla i quan gairebé ha convençut el poble, Amat i els seus sequaços rebenten la reunió i s’inicia una baralla. Mossèn Gregori talla l’enfrontament i vol convèncer el poble que es mantingui fidel a la seva fe. En el moment clau de la seva intervenció, quan exigeix al poble la veneració a la seva patrona, comença a ploure. El poble s’agenolla i el Foraster intenta lluitar contra el «miracle», vol i els exigeix que no siguin fanàtics, que renunciïn a la religió que els enganya, però només aconsegueix que el facin fora a cops i el persegueixin per tot el poble fins arribar gairebé a linxar-lo. Només el Batlle, per un moment, pensa que les coses no van com haurien d’anar. Amat triomfa. Cecília, a qui el seu pare havia tancat a casa, ha aconseguit escapar-se saltant per la finestra. Arriba al lloc de la reunió, ferida i 
tremolosa, buscant el seu amic, però tot s’ha acabat. Una dona i el mestre proven de retenir-la quan, després de saber què ha passat, decideix córrer darrere el Foraster per ajudar-lo.

Al principi del tercer acte, Pere Amat i Juliana es lamenten de la desaparició de la filla: no l’han sabut tractar i ara ni tan sols saben on és. Al poble hi ha hagut un gran aldarull, que ja sembla calmat. Trinitat, la dona del Batlle, arriba per consolar Juliana. També arriba Mossèn Gregori: només queda la celebració del Te Deum per donar gràcies per l’aigua i per la fugida del Foraster i aquest haurà estat un dia de glòria. Però Joan, el Batlle, anuncia una decisió sorprenent: vol anar a recollir el Foraster. Li sembla que no s’han portat bé amb un home que «només» proposava una solució que podria ser bona per al poble. La poca aigua que ha caigut no servirà per a res i potser ja comença a ser hora de prendre altres mesures més efectives contra la sequera. El món que defensen el Rector i Amat comença a esquerdar-se. Finalment, arriba Cecília: ve segurament a acomiadar-se de la família, però no ho farà sense posar les coses al seu lloc. Amat li pega i la vol retenir, sigui com sigui. Entre Mossèn Gregori i Juliana l’aturen. Ara Cecília no tindrà pietat de ningú, ni de la seva pròpia mare. Acusarà directament Amat i Mossèn Gregori de fanàtics, de reaccionaris, de masclistes: castigarà la seva mare acusant-la de deixar-se esclavitzar. Mentre tots marxen al Te Deum ella, sola, es retroba amb el mestre, a qui també abandona per anar amb el seu amic, el Foraster. Cecília, ara conscient de la seva força i de les seves idees, serà des d’avui la mestressa de la seva pròpia vida.

L’acció que acabem de resumir serveix a Puig i Ferreter d’esquelet per suportar la carnadura que més li interessa: l’evolució ideològica i psicològica dels seus personatges. La influència d’Ibsen, de Hauptmann, de Nietzsche, de Maragall i d’altres autors de l’època es revela en l’intent de crear una obra que expressi no només què són i què fan els seus personatges, sinó que maldi per saber per què són com són, quins són els seus pensaments i com afecten aquests pensaments la seva vida més íntima i real. Les idees, més que mostrades i exposades, han de ser viscudes, han de deixar marques i cicatrius en la manera de ser i d’obrar. Només així se sap veritablement qui som. Les idees són, es converteixen en emocions i comportaments, regeixen realment la vida encara que, habitualment, no ho vulguem admetre. I el seu domini sobre la vida de les persones es pot produir per mitjans racionals o irracionals. La tesi bàsica de Puig i Ferreter sembla prou clara: les idees i creences religioses governen la vida de les persones des de l’apel·lació a la irracionalitat i el fanatisme. En efecte, la religió és important i reconeguda perquè afecta la vida diària, pública i privada, de les persones. La llegenda governa el món i no ens en podem desempallegar fàcilment perquè s’ha convertit en la justificació del nostre comportament i el bressol de les nostres emocions íntimes. Com escapar d’una xarxa trenada amb la nostra pròpia vida?

Cecília, personatge central d’Aigües encantades, exemplificarà el camí de fugida i alliberament cap a la consciència i la raó. Un camí difícil i esquerp, ple de renúncies, perquè abandonar tot el que es coneix significa haver-se d’arrencar una part del propi cos. És, sens dubte, un viatge necessari, útil per a un mateix i per al món, però reservat només als forts, als qui han vingut al món a lluitar per la seva transformació. Així, Cecília passarà de la pedagogia, és a dir, de la voluntat d’ensenyar als altres –inclosos els del seu poble–, el camí cap a un món millor, a l’afirmació d’una recerca de la veritat i de la felicitat individual que la convertirà en un exemple revolucionari: una noia que decideix, a principis del segle passat, abandonar propietat i família per viure la seva pròpia vida, lliure de qualsevol 
lligam, no pot ser res més que un exemple revolucionari. Abans de decidir, però, Cecília passa per moltes proves i renúncies: renuncia a ensenyar, renuncia al respecte, a que l’estimin tal com és... Al començament, li costa trencar amb tot. 
El sentiment heretat encara la domina i la seva decisió s’ajorna i, amb ella, l’enfrontament definitiu amb el pare i tot el que representa. Només la injustícia, també convertida en emoció, que ha fet el poble amb el Foraster, faran que la seva consciència aparegui i es deslligui definitivament de tot. Llavors veurem una Cecília nova, forta, conseqüent amb les seves idees, fins i tot despietada. Potser pensa que, de vegades, per construir cal destruir: cal obrir el camí que s’ha de recórrer.

Però no només Cecília fa la seva evolució. Joan Gatell, el Batlle, servirà a Puig i Ferreter per albirar un camí possibilista per al poble. Joan, que al principi defensa, no sense prevenció, el punt de vista d’Amat i de Mossèn Gregori, va lluitant al llarg de l’obra amb un seguit de dubtes que el portaran, a la fi, a fer el que veritablement creu: hi ha d’haver altres maneres de fer les coses, i hi ha d’haver conciliacions possibles. Un canvi important, però potser massa petit perquè Cecília el pugui fer seu. Com tampoc no pot fer seu el camí de la mare. Juliana acaba dient el que pensa, posant-se fins i tot al costat de la seva filla, enfrontada al pare, però sense renunciar finalment a la seva vida. És un camí alhora curiós i comú, el de Juliana: la mare que vol que la filla vagi més lluny que ella, vol que la seva filla no hagi de ser una esclava, però que no s’atrevirà a compartir el seu destí. A l’altra banda, Amat, el pare de família, home que lluita per mantenir una manera de viure i de pensar més enllà de la qual només hi ha desordre, mort i fracàs. Pare i propietari protector, no vol entendre cap altra manera de viure que la que es basa en el do i l’agraïment, i tot i que ha après a tolerar fins a cert punt les excentricitats de la seva filla, no pot suportar veure com el món, el seu món, s’enfonsa. Al seu voltant tot són desercions: deserta el batlle, i el seu món social s’esquerda; deserta la filla, i la família desapareix; fins i tot la mare gosa iniciar un moviment de fugida. Amat viatja, a llarg de l’obra, del centre a la perifèria: centre de la comunitat al principi, es queda sol, més que mai, al final, potser conscient d’un fracàs que encara no entén i que ni la religió l’ajudarà a vèncer. Finalment, Mossèn Gregori i Vergés, el mestre, representen una mena de dics de contenció del torrent d’idees i sentiments que recorre la peça. Mossèn Gregori des de la falsa honestedat del capellà que està al corrent del món, que sap com són les coses més enllà de la muralla del poble i que utilitzarà tots els arguments possibles per salvar la seva comunitat. No dubtarà en imposar la seva autoritat, sempre disfressada d’amor i protecció, sempre amanida amb les paraules que sap que influeixen en el més íntim dels seus feligresos. Vergés, a l’altra riba, representarà l’escepticisme: la seva manca de confiança en la raó i en els esforços dels homes el portarà a donar importància només al sentiment. Vergés estima Cecília i per ella, al llarg de l’obra, és capaç d’assumir riscos que sap, però, que no conduiran a res i dels quals intenta, de seguida, apaivagar-ne les conseqüències. Un amor dèbil com aquest no farà per a Cecília.

Els personatges de Puig i Ferreter viuen en un permanent desig de ser i de dir. No només els més importants, als quals m’he referit –esquemàticament: brevetat obliga– ara mateix, sinó tots. I ho fan sempre des de la força de l’apassionament. Defensen les seves idees, la seva manera de pensar, com qui defensa la pròpia vida: serveixi d’exemple la vehemència i apassionament del Foraster a qui ni tan sols el perill real fa recular. La sinceritat del poeta es trasllada als seus personatges: tothom ha de saber qui som només mirant-nos, sense necessitat de cap justificació complementària. Puig i Ferreter va escriure una obra complexa, rica, un drama d’idees, de persones, només enterbolit pel convencionalisme teatral de l’època: excés de dubtes en el desenvolupament d’alguns personatges, repeticions innecessàries, una certa voluntat de tipificar per ajudar el reconeixement, alguna trampa de regust modernista... Res prou important per amagar la vitalitat i la determinació dels seus personatges, la franquesa de les seves paraules i els seus actes, ni per esmorteir la força del seu missatge polític: si es vol un món millor cal destruir la llegenda. L’hem destruïda?

Ramon Simó

Les aigües encantades 

i les aigües podrides de la modernitat

Fragments del text per al programa de mà

Ibsen llegit pels modernistes

Quan Cecília, al final del tercer acte d’Aigües encantades, de Joan Puig i Ferreter, s’acomiada del mestre del poble que la festeja i que semblava compartir amb ella la vocació pedagògica i l’ideal de regeneració de la societat futura a través de l’educació i la cultura dels més joves, li demana, davant la manca de convicció i de compromís del personatge amb la causa, que s’aparti dels infants, que no els embruti amb el fang de les aigües encantades que ella, orgullosament, és a punt de deixar enrere.

Cecília és un dels personatges femenins forts, dotats d’una voluntat de ferro, que, al costat de la Mila de Solitud o la Berta de La vida i la mort d’en Jordi Fraginals, poblen el món de la ficció literària en català al començament del segle xx. Totes aquestes dones es caracteritzen, malgrat les diferències que les separen tant per l’extracció social com per l’educació o la instrucció que han rebut, per la capacitat que tenen de prendre decisions sobre la pròpia existència al marge dels prejudicis de gènere que regeixen la societat on els ha tocat de viure. L’Europa de començament del segle xx és una societat que es transforma i es modernitza, i que deixa a la dona un espai públic, més enllà de la maternitat i de l’educació dels fills. Aquest és un dels grans reptes de la modernitat i, per això, té un reflex important en la literatura de l’època. Henrik Ibsen és un dels autors que aborda amb més insistència i amb més matisos la complexitat del fenomen durant la segona meitat del segle xix; la recepció del drama ibsenià a Catalunya i a Espanya, es produeix, tanmateix, en el tombant de segle.

Tant Joan Puig i Ferreter com Víctor Català o Josep Pous i Pagès comparteixen l’admiració per l’obra d’Henrik Ibsen, un dels principals referents estètics i ideològics del moviment modernista, que cadascú interpreta i adapta a la seva peculiar visió del món i a la seva pròpia concepció de la literatura. La mort del dramaturg noruec, l’any 1906, propicia la relectura de la producció dramàtica de l’autor d’Un enemic del poble. Puig i Ferreter ho fa des d’una òptica programàticament regeneracionista i converteix les seves primeres i reeixides obres dramàtiques en un fris on apareixen apuntats, a través de grans pinzellades simbòliques, tots els estadis de la personalitat humana que, des del punt de vista nietzschià, exemplifiquen el procés d’humanització o d’individualització de l’home i de la dona moderns enmig de la massa gregària i grisa, des de la roca amorfa i resistent al canvi a la bèstia estretament lligada a la irracionalitat de la Natura, fins al superhome, és a dir, l’individu conscient que sorgeix del segon naixement de la persona, el que es fa des del dolor de la consciència i que comporta renúncies importants.

Explicar la importància d’aquest segon naixement és el que pretén fer Puig i Ferreter a través d’un teatre d’idees que prioritza el didactisme per damunt de la reflexió que exigeix la plena comprensió d’aquestes idees. La mateixa joventut de l’autor d’Aigües encantades i la seva adscripció ideològica al catalanisme d’esquerres (que, en aquests moments, té en el diari El Poble Català el seu principal òrgan d’expressió pública( explica la lectura esquemàtica i poc matisada dels coneguts drames d’idees de l’autor noruec. A diferència del teatre ibsenià, que deixa, en general, l’espectador sumit en un mar de dubtes i de contradiccions íntimes, 
moltes vegades molt doloroses, el teatre puigferreterià busca el desvetllament immediat del públic. Un públic per definició gregari, que s’acosta a la imatge del ramat, del formiguer o del galliner i que l’artista –aquest intel·lectual visionari, messiànic, geni, savi, pastor, guia, revulsiu, despert entre adormits– té la missió d’incorporar a la bona causa. A L’art dramàtica i la vida, una conferència pronunciada en el marc del cicle que Adrià Gual, el director de la Nova Empresa del Teatre Català, va organitzar al Teatre Novetats el 1908, Joan Puig i Ferreter defensa sense embuts l’eficàcia del teatre, per la seva capacitat de connexió amb el gran públic, a l’hora d’emprendre aquest gran repte que dóna sentit i per tant justifica el paper de l’artista dins la societat moderna.

Tres escenes de la representació d’Aigües encantades, 

al Casal Catòlic de Sant Andreu (1983). 

Amb barba, Jordi Banacolocha (Amat).

Quan l’àliga s’espolsa el fang de les aigües encantades

Subratllo això per explicar les diferències que hi ha entre Aigües encantades i Un enemic del poble, l’obra en la qual pensem irremissiblement quan parlem del drama més conegut i emblemàtic de Joan Puig i Ferreter. Totes dues obres, de tres i cinc actes respectivament, giren al voltant del conflicte que sorgeix en un poble arran del problema de l’aigua. La relació que mantenen entre si ambdues peces és, això no obstant, quiàstica: a Aigües encantades ens trobem enfront d’un poble de mala mort de les comarques tarragonines, amb una societat endarrerida i supersticiosa que viu del treball de la terra i que es troba amb el problema persistent de la secada que els malmet les collites. Davant del problema, el poble recorre als instruments que li ofereix la religió, en el sentit més supersticiós de la paraula, i organitza una rogativa popular dedicada a la Verge dels Gorgs, la patrona del poble, estretament lligada a les aigües miraculoses, negres i estancades que tothom es mira amb respecte i temor. Fins aquí, l’obra recorda el tema d’un dels contes de Les multituds, de Raimon Casellas, Deu-nos aigua, Majestat! El drama de Puig i Ferreter continua amb l’arribada d’un Foraster, un enginyer que ve de la ciutat progressista i desmitificadora i que proposa desinteressadament la solució al problema del poble des de la ciència i la tècnica. L’explicació de l’existència de les aigües misterioses porta implícita la mateixa solució dels problemes del poble. No són aigües mortes i estancades les que afloren en els gorgs negres de tanta productivitat literària i plàstica en el tombant de segle, sinó vives i, convenientment canalitzades, d’allò més productives. L’efecte estètic, la negror de les aigües quietes que ha inspirat el llegendari del poble, és el resultat de la interpretació dels indicis de la realitat des de la irracionalitat. 
El paper del Foraster és, no obstant això, purament argumental, secundari, encara que la seva intervenció davant del poble es converteixi en l’eix del segon acte i que el seu discurs acabi fent trontollar, com a mínim, els prejudicis d’un dels representants de la comunitat, Joan Gatell, el batlle del poble, que entén que la pluja que ha sobrevingut immediatament després de la rogativa és només fruit de l’atzar, que a més a més és insuficient per salvar les collites, i que es penedeix del tracte dispensat al Foraster.

El que sembla interessar més al dramaturg és la revolta de Cecília contra l’autoritat paterna i la insubmissió final de la mare de la noia, la dona sotmesa al marit que, al final de l’obra, accepta i beneeix la decisió de la filla d’abandonar el poble i emprendre una nova vida, com a ser independent i lliure, a la ciutat. En aquest sentit, Cecília esdevé la protagonista indiscutible d’Aigües encantades: una dona jove, moderna, instruïda, una «àliga que es vol escapar del galliner» on la tenen engabiada, enmig d’unes reixes que algú podria considerar que són d’or perquè estan fetes del material dels sentiments. Ella és l’autèntica heroïna d’una obra que, finalment, explora el procés interior que mena el personatge a prendre la decisió de la seva vida: tallar els lligams morals i afectius, en darrer terme producte de les convencions socials, que li impedeixen ser ella mateixa i aixecar el vol arrossegada per la força tant de les seves conviccions com dels seus sentiments. Aquesta decisió que, en paraules d’un altre modernista conspicu, Gabriel Alomar, representa el segon naixement de la persona (el veritablement important ja que es fa des de la consciència i des de la voluntat i no pas des de la inconsciència que caracteritza les accions que són fruit de l’instint, de la part bestial que hi ha en qualsevol persona(, i constitueix el primer pas per assolir la individualització en relació amb la massa, amb la multitud i, simbòlicament parlant, amb la Natura.

Aigües encantades dramatitza la tensió entre l’intel·lectual i la societat, la raó i la superstició, l’ideal i la realitat, la modernitat i la tradició, la ciutat i el camp, la joventut i la vellesa, la vida i la mort, la instrucció i la ignorància, la voluntat i l’abúlia, la il·lusió i l’escepticisme, la llibertat i la submissió, la valentia i la feblesa, una tensió que es resol indefectiblement a favor del primer dels termes de la dicotomia. Aquest primer terme és el que serveix per dibuixar la personalitat i el caràcter dels individus forts –homes i dones indistintament–, que al final de l’obra se’n van junts del poble, sense tombar-se a contemplar el panorama desolat dels febles que, per por de deixar-se anar de la mà de les antigues creences, tradicions, costums i seguretats, foragiten els seus possibles i abnegats salvadors. És el mateix final de L’alegria que passa o de Cigales i formigues, de Santiago Rusiñol. Aquest procés és llarg i ple d’esculls, de dolor i de renúncies, i no tothom està preparat per lliurar una batalla tan dura i constant contra la inèrcia de la vida, una inèrcia abassegadora fruit de la resistència de la natura i del determinisme que imposa el cos social a l’individu, en nom de l’ordre, de l’equilibri i de la supervivència.. Només els homes i les dones forts en surten victoriosos. I aquest és el cas de l’àliga que aconsegueix, al final de l’obra, per emprar una imatge típicament russinyoliana, aixecar el vol i deseixir-se del fang que la manté arrelada a terra.

Margarida Casacuberta

L’àliga i el galliner

Fragments del text per al programa de mà

Aigües encantades va ser estrenada al Teatre Romea, el 22 de març de 1908, per una companyia dirigida per Jaume Borràs, i amb Margarida Xirgu en el paper de Cecília Amat. Aquest any 1908 fou el de la culminació de la carrera dramàtica de Puig i Ferreter, el de l’estrena de La dama enamorada i el de la conferència en què va expressar les seves idees sobre teatre: L’art dramàtica i la vida. Joan Puig i Ferreter havia nascut a la Selva del Camp l’any 1882 i, ben jove, va formar part del Grup Modernista de Reus que es reunia a la llibreria de Josep Aladern. Instal·lat a Barcelona a partir de l’any 1899, les ànsies d’aventura el van empènyer, en dues ocasions, a recórrer els camins d’Occitània i França. L’any 1904, amb la representació de La dama alegre, iniciava una primera etapa com a dramaturg, marcada per la seva adhesió als postulats del teatre social, que podem considerar clausurada l’any 1914, amb La dolça Agnès. Després d’aquesta data, i durant deu anys més, va intentar adaptar-se a les exigències dels nous temps, marcats pel predomini cultural del Noucentisme, i, un cop constatada la impossibilitat d’assolir la professionalització, es va dedicar de ple a la narrativa i va escriure novel·les de tanta entitat com Servitud, Els tres al·lucinats, El cercle màgic i Camins de França. En temps de la República, va ser diputat a Corts per Esquerra Republicana. A l’exili, va redactar les anotacions de Ressonàncies i l’extensa sèrie de novel·les El pelegrí apassionat. Va morir l’any 1956 en ple procés de revisió d’alguns dels volums d’aquest cicle.
(...)

Lluita contra la superstició i la tradició que no deixen avançar, feminisme, revolta generacional, individualisme i realització personal, transformació radical de la humanitat amb l’educació dels ciutadans com a arma decisiva i l’horitzó situat en una societat justa i sense privilegis: un drama tan ben escrit com Aigües encantades, en què la passió es controla només el punt just per no caure en el sentimentalisme o en el pur pamflet, té totes les garanties per continuar emocionant les persones sensibles i amb mentalitat oberta de totes les èpoques. I això deu indicar que som davant d’un clàssic.
Magí Sunyer

Universitat Rovira i Virgili

Joan Puig i Ferreter, caricatura de Bagaría, 

amb motiu de l’estrena de La dama alegre (1904).

Joan Puig i Ferreter. Cronologia
1882 Neix a la Selva del Camp (Camp de Tarragona) en circumstàncies problemàtiques, fill de mare soltera no reconegut pel pare.

1897 

Entra en relació amb Josep Aladern i el Grup Modernista de Reus.

1899
Intent de suïcidi. Trasllat a Barcelona. Estudis de Farmàcia abandonats en el primer curs.

1903-1904 Vagabundeja per Occitània i França.

1904
Publica Diàlegs dramàtics i estrena La dama alegre, rebutjada al Teatre Romea per immoral.

1905
Estrena El noi mimat. Nova fugida a terres franceses com a rodamón.

1906
Estrena Arrels mortes i La bagassa (Boires de ciutat), perduda. Publica Diàlegs imaginaris.

1908 Estrena Aigües encantades, La dama enamorada i Segones núpcies, perduda. Pronuncia la conferència L’art dramàtica i la vida.

1909
Publica Drama d’humils i les traduccions d’Els menestrals, de Maksim Gor’kij, i El mercader de Venècia, de William Shakespeare.
1910


Publica La ignoscenta.

1911-1917
 Treballa al diari La Vanguardia. Posteriorment, entre altres, a El Dia Gráfico i La Tribuna.


1912
El gran Aleix i Desamor.

1914
Estrena La dolça Agnès.

1917
Estrena Garidó i Francina i publica La senyora Isabel.

1918
Estrena Si n’era una minyona... Publica La novel·la d’Esther, preludi de la seva dedicació a la narrativa.

1919 Estrena El gran enlluernament i Les ales del fang, i escriu No era un somni...
1921
Estrena La dama de l’amor feréstec.

1922
Estrena L’escola dels promesos.

1923
Estrena Un home genial. Aurélien Lugné-Poe estrena La dame allègre a París. Intenta que li representin a Madrid traduccions al castellà de les seves obres. Escriu la versió en tres actes d’El gran Aleix.

1925
L’home que tenia més d’una vida i Les facècies de l’amor, novel·letes que inauguren la dedicació continuada a la narrativa. Versió en tres actes de La dama enamorada.

1926
Els tres al·lucinats –la versió definitiva es publica dos anys després– i Servitud.

1927
Una mica d’amor, contes.

1928
Vida interior d’un escriptor. Comença a dirigir la col·lecció « A tot vent», d’Edicions Proa.

1929
El cercle màgic, premi Creixells.

1931
Diputat al Parlament Català i a les Corts Constituents de la Segona República.

1932
Traducció, amb Ventura Gassol, de Joana l’embruixada, de Luigi Capuana. Dirigeix La Campana de Gràcia.

1934 Camins de França, novel·la autobiogràfica. On són els pobres? i altres històries de Nadal, contes.

1936
Conseller d’Assistència Social. Pagador de la Generalitat a París. La farsa i la quimera, novel·la. Anna darrere la cortina, drama. Traducció, amb Ventura Gassol, de Peer Gynt, de Henrik Ibsen.

1938-1956
 Escriu El pelegrí apassionat, cicle novel·lístic en dotze volums.

1942-52
 Redacta les anotacions de Ressonàncies.

1952-1977
 Es publica El pelegrí apassionat.

1952-1954
 Ministre de Justícia del govern republicà a l’exili.

1956 Mor a París.

Joan Puig i Ferreter, 

condemna i redempció d’un escriptor

En el cinquantenari de la seva mort, que s’escau aquest mateix febrer coincidint amb la recuperació d’Aigües encantades al TNC, quina és la valoració, la presència de la figura i l’obra de Joan Puig i Ferreter en el nostre món literari, escènic, cultural? Segurament no pas la que es mereix, però tampoc una situació d’oblit o de menysteniment com la que suporten tants altres autors anteriors i posteriors. En efecte, no hi ha gaires autors qualificables, amb més o menys entusiasme, de «clàssics» que tinguin a l’abast del lector la major part de la seva obra, la més significativa, sense haver passat per la via «obra completa», ni gaires dramaturgs que hagin vist pujar a escena, amb intermitència, un parell de títols en produccions amb mitjans i resultats positius, i que disposin d’una valoració acadèmica solvent que els situï i destaqui en el panorama cultural de l’època. Afegeixo que això no era així fa tres dècades, en absolut, però no vull fer la crònica de la recuperació pel paper que hi he tingut i del qual estic relativament satisfet.

Em sembla, senzillament, que s’ha fet una mica de justícia a un autor més que considerable, que restava marginat de la presència i de les valoracions per un seguit de causes extraliteràries que, a més, en bona part descansaven en la calúmnia o en el silenci còmplice. I em refereixo, és clar, als escàndols politicofinancers i personals que havia protagonitzat en una fase molt concreta de la seva vida i dels quals, tot i els seus clams defensius i els seus contraatacs, no havia aconseguit alliberar-se en desaparèixer ara fa cinquanta anys, a París, en un exili amarg –tots ho són– agreujat per la incomprensió.

Puig es va equivocar en moltes coses, potser la més flagrant, la darrera: creure que amb el cicle El pelegrí apassionat aconseguiria el doble objectiu de «fer-se perdonar» i també assolir la immortalitat amb una magna obra literària insuperable. Però és cert que si mereix algun «perdó» per les irregularitats viscudes en el període trasbalsat de la guerra i el començament de l’exili, ja que tanmateix no va fer res sense la companyia de persones honorables i molt honorables sobre les quals mai no va recaure cap blasme, també ho és que la redempció definitiva i indiscutible l’ha assolida pòstumament amb el seu llegat literari, pel seu conjunt i, molt especialment, per alguns títols dramàtics i narratius.

 Joan Puig i Ferreter, cap al 1930.

Afortunadament, aclarides les circumstàncies que l’havien condemnat –tot i que encara ara alguns resums (per no dir-ne plagis) i manuals d’oportunistes que manegen poca bibliografia ho ignoren– sembla que cada cop més l’única posteritat i validesa a considerar del nostre autor serà la literària i que els grans temes escandalosos passaran a ser definitivament notes a peu de pàgina o, en el pitjor dels casos, samfaina d’algun biògraf més atent a les morbositats i les descobertes de crònica rosa que a desentranyar les bases personals que expliquen, o ajuden a comprendre, la seva obra. Un biògraf que, cal dir-ho, encara no ha aparegut, tot i alguns intents pretèrits més o menys creïbles.

I aquesta obra avui se’ns presenta com una extensa proposta de textos articulats per allò que alguns encara en diuen, o diem, «escriptor de raça», o sigui, allò que emana d’una necessitat expressiva i comunicativa, d’una inflació de l’ego o d’una passió grafòmana que tenen poc a veure amb el diletantisme, el tastaolletisme i l’estrenyiment que algunes vegades sembla que comptin especialment en les balances valoratives de l’acadèmia. Puig era un escriptor torrencial, i per tant desigual, que encomana, però, al lector el seu entusiasme, la seva força, la contundència de fets, personatges, ambients, idees. I tant se val si tot això ho extreu directament de la seva experiència i entorn o de la seva fantasia desfermada, perquè sovint no és gens senzill de destriar-ho –i al lector, no cal dir-ho, això li importa ben poc–. I, per tant, el que ens arrossega al llarg del quasi miler de pàgines de Camins de França no és si allò que conta en primera persona és veritat –que de vegades ho és i d’altres es magnifica o es distorsiona–, sinó la força d’una aventura personal, d’uns tipus que acompanyen el protagonista, d’uns paisatges, d’uns esdeveniments, en definitiva d’una narració poderosa, evocadora, real i imaginària.

I, en un altre grau, amb uns altres termes, podríem repetir-ho de la seva novel·lística, que en alguns aspectes és més autobiogràfica i «memorística» que el títol citat, de la mateixa manera que podem rastrejar el caràcter «novel·lesc» reconstruït en aquella suposada crònica fidel dels seus anys de formació i vagabunderia. Aquesta pràctica literària, condensada en el lema, un pèl extremós com a seu, de l’«escriure amb sang», es nodreix de personatges, històries i episodis d’allò més divers, aliè a classificacions i fórmules de la retòrica i la poètica, mesclant gèneres i produint uns artefactes literaris que, sovint, tenen més modernitat i atractiu que els productes més elaborats, més «literaris», de molts companys de generació o d’època.

Pel que fa al teatre, les quatre experiències més recents de resituar-lo en escena –dos cops La dama enamorada i dos més Aigües encantades– em sembla que han demostrat a bastament el nervi dramàtic d’aquests textos, la consistència dels seus personatges, l’ebullició d’idees i passions que reconeixem i amb els que ens identifiquem. I tot i que escric aquestes ratlles un mes abans de la reposició del segon text al TNC estic plenament convençut que serà així, potser perquè acabo de veure el text posat en escena a la Universitat de les Illes Balears, per un grup d’estudiants de magisteri dirigits pel professor Antoni Artigues i, tot i la precarietat del muntatge i les limitacions dels intèrprets novells, la història i els personatges arribaven, els arguments colpien i algunes sentències eren plenament vigents i mereixien l’aplaudiment. Si la política d’atenció als nostres dramaturgs catalans del passat fos una mica més generosa estic convençut que hi ha encara mitja dotzena d’altres títols puigferreterians que mereixerien que els arribés el torn de l’exhumació, la revisió, i la revitalització dalt d’un escenari.

Però Puig és més que un narrador i dramaturg poderós, que pot arrossegar lectors i espectadors a un interès molt remarcable, amb unes minories, fins i tot, apassionades. És també una figura singular i significativa d’una època trasbalsada o, més ben dit, de diverses fases crucials del segle passat. Un modernista enragé –d’alguna manera, fins i tot amb els seus penediments, gairebé fins al final– però també un corcó contracorrent en molts moments, un crític del món intel·lectual i polític que el menyspreava, un mordaç satíric dels ambients literaris i periodístics que va (mal)viure, un d’aquells personatges que esdevenen referent, en pro i en contra, una pedra de toc i també, per què no?, un emblema, un antecedent, una reivindicació permanent.

Puig i Ferreter haurà de ser cada cop menys un «nom a recuperar» perquè la seva presència en el panorama literari i teatral anirà escalant les fites que encara manquen, inexorablement. Durant un temps semblava que aquesta tasca recuperadora podia ser la mania personal una mica absurda d’algú entestat a insistir-hi, potser per poder ser «especialista» en alguna cosa. Ara hi ha prou altra gent que hi ha començat a dedicar la seva atenció, que n’analitza la dedicació periodística com a professional i com a cronista crític, que n’estudia les fórmules i variants singulars de literatura del jo que va practicar o la seva teoria literària explícita, mentre les noves generacions del professorat, que difon la nostra història literària o que vol estimular la descoberta personal d’autors entranyables en els nous lectors, parteix d’una valoració i un coneixement que els fa recomanar alguns textos amb entusiasme.

Em sembla que després de cinquanta anys exactes d’haver conclòs la seva aventura de pelegrí apassionat, després d’haver estat condemnat a l’ostracisme o, com a mínim, a ser un nom pronunciat amb prevenció, Joan Puig i Ferreter està aconseguint la redempció que pretenia a través d’allò que més estimava i que és el que avui en valorem, la seva obra.

Guillem-Jordi Graells

Tres escenes de la representació d’Aigües encantades 

per la Companyia de Teatre Adrià Gual. 

Teatre Grec, 1977.

Aigües 

encantades

L’equip artístic

Currículums

Ramon Simó

Direcció

Professor de les especialitats d’Interpretació i Direcció Escènica de l’Institut del Teatre de Barcelona, en el qual va desenvolupar durant tres anys el càrrec de Cap del Centre d’Investigació, Documentació i Difusió. Director Artístic de la Fira de Teatre al Carrer de Tàrrega en les edicions de 1996, 1997 i 1998. Membre del Consell Assessor del TNC. Com a director i escenògraf, ha desenvolupat la seva activitat artística tant en el teatre públic - diversos muntatges produïts pel Centre Dramàtic de la Generalitat, el TNC i coproduccions amb d’altres institucions -  com en el privat  -fonamentalment en espectacles vinculats a El Teatro Fronterizo-Sala Beckett, sota la direcció de José Sanchis Sinisterra, entre molts d’altres. Ha publicat assajos sobre teatre (La Retòrica de l’emoció; Stanislavski. La tècnica de l’actor), versions d’obres (Lo canonge Ester Convidafestes; Jordi Pere Cerdà: Quatre dones i el sol) i ha prologat i editat diverses obres (Teatre Complet de Samuel Beckett). Ha fet, amb Magda Puyo, la dramatúrgia de l’espectacle Fedra + Hipòlit  basat en Eurípides (dir. Magda Puyo, Teatre Lliure, 2002). Treballs de direcció:

· Fuente Ovejuna de Lope de Vega. TNC Sala Gran. 2005

· Cara de plata de Valle Inclán. CDN Teatro María Guerrero. Madrid. 2005  

· Calígula d’Albert Camus. TNC Sala Petita. 2004

· 11 setembre 2001/Les troianes de Michel Vinaver. TNC Sala Petita. 2002

· Escenes d’una execució de Howard Barker. Dir. Ramon Simó. TNC Sala Petita. 2002. Gira per Catalunya i Espanya i reposició al TNC el 2003.

· Co-direcció de Ricard G. Peces d’Amor i de Guerra 1. Sala Beckett. 2000

· Col·labora amb Joan Grau en la direcció de ¿Bailamos? de Sèmola Teatre. Festival de Poznan i Mercat de les Flors-Grec 2000

· Dulce Mal, òpera electroacústica d’Eduardo Polonio. Producció: Acteon. Festival Internacional de Música Contemporània d’Alacant. 1999

· Mort-Home, sobre textos i poemes de H.Müller. Teatre Lliure. Festival Internacional de Teatre Visual i de Titelles de Barcelona. 1998

· Combat de Carles Batlle. Estrenada a la Sala Beckett de Barcelona. 1998

· Camino de Nueva York. Producció d’Artenbrut i Grec 97. Sala Muntaner

· Happy End de Bertolt Brecht i Kurt Weill. Producció de Canteatre i El Magatzem (Tarragona). Estrenada al teatre Metropol. 1997

· Esperanto de Joan Grau. Sèmola Teatre. Col·laboració en la versió estrenada a la Fira de Tàrrega. 1997, i codirecció en la presentada al TNC el 1998

· Zigurat de Zotal teatre. Col.labora en la direcció amb Helena Castelar. 1997

· Les Escorxadores de S. Daniels. Cia Les Escorxadores-Mercat de les Flors. 1995

· Harry´s Christmas-El Nadal de Harry de Steven Berkoff. Sala Beckett. 1994

· Nus de Joan Casas. Centre Dramàtic de la Generalitat. T. Poliorama. 1993

· Homanatge a Joan Miró de J. Brossa i Mestres-Quadreny. F. Miró. 1993

· El Vagabund d’Enzo Cormann. Sala Beckett. 1993

· Restauració d’Eduardo Mendoza. Teatre Mossoviet, Moscou. 1992

· Brossiana de Brossa. Mercat de les Flors-Festival de Otoño de Madrid. 1991

· Infimitats de Francesc Pereira. CDGC. Teatre Romea. 1991

· Quatre dones i el sol de Jordi Pere Cerdà. CDGC. Teatre Romea. 1990

Premi Serra d’Or al millor espectacle. 1990

· Perdida en los Apalaches de José Sanchis Sinisterra. Coproducció del Teatro Fronterizo i Centre Dramàtic de la Generalitat Valenciana. 1990

· Elsa Schneider de Sergi Belbel. CDGC. Teatre Romea. 1989
Toni Rueda

Escenografia

Enginyer tècnic Industrial (Tarragona - Terrassa, 1980). Cursos d’espai escènic a l’Institut del Teatre de Barcelona (1986-1988). Il·luminador, escenògraf, especialista en sistemes de control multimèdia i projecció d’imatges. Coordinador de l’especialitat d’il·luminació escènica a l’ Escola Superior de Tècniques de les Arts de l’Espectacle  de l’Institut del Teatre (Terrassa 2002-2004).

Professor de Control de Sistemes Multimèdia a l’E.S.T.A.E. (Terrassa 1999).

Professor de Projectors i Sistemes de Regulació i Control a l’E.S.T.A.E. (Terrassa 1998-2005). Té una amplíssima experiència com a dissenyador d’espai i il·luminació de nombroses exposicions i sistemes multimèdia.

També ha realitzat nombroses actuacions d’arquitectura i urbanisme: projecte d’instal·lació per a il·luminació espectacular del Teatre Cirvianum de Torelló (1990), il·luminació i llumeneres a projectes de la Direcció General d’Arquitectura i Urbanisme de la Generalitat de Catalunya (1991-1996).
Responsable d’il·luminació a la Companya Dagoll Dagom. 1985-1987 (Antaviana)

Responsable d’il·luminació a la Companya Flotats. 1988 - 1990 (Lorenzaccio, El Misantrop, Les tres germanes, Ara que els ametlles estan batuts).

Teatre.

Disseny d’il·luminació: El Banquet. Dir. Iago Pericot. 1990; Sueño Terral. Dir. José Heredia. Granada 1990; ¿Qui te por de Virginia Wolf?. Dir. Hermann Bonin. 1990; La Donzella Morta. Dir. Boris Rotenstein. Barcelona 1994; Esclat. Dir.  Joan Riera. 1995; Un western jueu. Dir.  Antonio Simon. 1999; Patatas. Dir.  Antonio Simon. 1999; La mort d’August. Centre Dramàtic del Vallès. Terrassa 2000; Cabaret Faustroll. Dir. Magda Puyo. Mercat de les Flors. 2002; Dies meravellosos. Dir. Roberto Romei. Festival de Sitges 2002; Poe. Dagoll Dagom. 2002; Just la fi del món. Dir. Roberto Romei. Festival Grec. 2003; El diable compartit. Dir. Roberto Romei. Grec. 2005.

Disseny d’escenografia i il·luminació: Fedra+Hipolit. Dir. Magda Puyo. Teatre Lliure. 2002; Antigona. Dir. Ramon Simó. Teatre Lliure. 2003

Dansa.

Disseny d’il·luminació: Lasiti. Companyia Francesc Bravo. 1986; Forros para frenos. Companyia Francesc Bravo. Madrid 1987; Fang. Companyia Agustí Ros. Sitges 1991; Ribera. Santiago Sempere Choreographie. València 1991; Jules et Jim. Compagnie Pasqualine Dillon. Chateauvallon 1991; Duels. Santiago Sempere Choreographie. París 1992; Amours. Santiago Sempere Choreographie. 1993; Don Qixote, petites et grands morts. Santiago Sempere Choreographie. 1993; Paraules d’un estranger. Kenmerk Companya de dansa. Barcelona 1993; Petits endroits du corps. Santiago Sempere Choreographie. 1994; L’arbre et les fruits. Santiago Sempere Choreographie. 1995; Les danses de l’arbre. Santiago Sempere Choreographie. 1995.

Disseny d’escenografia i il·luminació: Stravinski boulevard. Kenmerk Companya de dansa. 1994.

Òperes contemporànies. Disseny d’escenografia i il·luminació: Varios efectos del amor, Claudio Zulian. Palma de Mallorca 1987; Uno es el cubo, Eduardo Polonio - Iago Pericot. Alicante 1995; Dulce mal,  Eduardo Polonio – Ramon Simó. Alicante 1999; Selima, Albert Sardà – Ramon Simó. Lleida 2000; 1714, Món de gerres. Albert Mestres- Ramon Simó. Peralada 2004.
Disseny d’il·luminació  a programes de televisió amb actuacions musicals en directe i per actuacions en directe (Placido Domingo. Miniestadi, 1987; Maria Betania. Poble Espanyol, 1988; Moustaki. Palau de la Música, 1989; Només han passat 50 anys. Joan Isaac. Teatre Nacional de Catalunya. Barcelona 2004; etc.).

Jordi Roig

Vestuari

Nascut a Lleida en 1960. De molt jove s’inicia en les arts plàstiques, gràcies a la influència del seu pare, pintor i dibuixant molt reconegut pels seus quadres especialitzats en el món del ballet.
El 1976 es trasllada a Barcelona, ingressa a l’Institut del Teatre en les especialitats d’escenografia i titelles, on treballa amb mestres com Andreu Vallvé, Iago Pericot, etc. I molt especialment amb Joan Andreu Vallvé i Fabià Puigserver.
En aquesta època d’estudiant, ja comença a col·laborar en activitats professionals de teatre i televisió. 
El 1978 inicia estudis en el Departament de Dansa del mateix Institut, continuant alhora la formació i activitats en el món de l’escenografia i les seves especialitats.
A partir d’aquest moment, comença una etapa molt activa com a ballarí professional i com a creador d’escenografies i vestuaris.
A principis de 1987 deixa l’activitat como ballarí per dedicar-se plenament al disseny de vestuari i escenografies fins a l’actualitat. Aquell any és invitat per l’Associació de Pintors i Escultors de Dansa de Paris, per exposar en la IV Bienal.
Fins al 1991, cal destacar els seus dissenys per al Ballet Lírico Nacional, dirigit en aquella època per Maya Plissezkaya, Lola Greco i per a Lanònima Imperial, en diversos espectacles com Castor i Pòllux (1988), Kairos (1990) i Afanya't a poc a poc (1991). En aquest període també continua el perfeccionament dels seus coneixements escenogràfics, participant en diversos cursos amb Ezio Frigerio.
Dels seus treballs per a teatre i dansa realitzats des de llavors, podem destacar:
Tartuf. 1992. Mercat de les Flors Dir. K. Schiedrich; Empty Place. 
1992. Stuttgart Ballet. Dir. R. Zanella; The Four Seasons. 1992. Staatsoper Dresden. Dir. S. Thoss; Anuncis Classificats. 1993. Villarroel Teatre. Dir. K. Schiedrich
; Apol.lo. 1993. John Cranko Schule-Stuttgart. Dir. R. Zanella; Mata Hari. 1993. Stuttgart Ballet. Dir. R.Zanella; L'Enfantillage. 1994. Wiener Philarmoniker. Dir. R. Zanella; La Chambre. 1994. Wiener Staatsoper. Dir. R. Zanella; La Alondra. 1994. Teatro Albeniz-Madrid. Dir. E. Polls; Les Noces. 1994. Stuttgart Ballet. Dir. S. Thoss, Watching Waters. 1994. Les Ballets de Montecarlo. Dir. R. Zanella; Prozess Polka. 1995. Wiener Philarmoniker. Dir. R. Zanella; Perpetuum Mobile. 1995. Wiener Philarmoniker. Dir. R. Zanella; Pieces of Earth. 1995. Dutch Introdans Comp.-Anheim. Dir. R. Zanella; Voila c'est ça. 1995. Ballet Victor Ullate-Madrid. Dir. V. Ullate; Konzertantes Duo. 1995. Wiener Staatsoper. Dir. R. Zanella; Mon Euridice. 1995. Wiener Staatsoper. Dir. R. Zanella; Le Spectre de la Rose. 1995. Festival di Spoleto. Dir. M. Fokine; Sacre. 1996. Wiener Staatsoper. Dir. R. Zanella; Love Beyond. 1996. Dutch Introdans Comp.-Anheim. R. Zanella; Louis XIV. 1996. Fiestpielhaus St.Pölten. Dir. R. Zanella; Swan Lake. 1996. Wiener Staatsoper. Dir. R. Nureyev; Thin Air. 1997. Odeon Wien. Dir. R. Zanella; Alles Walzer. 1997. Wiener Staatsoper. Dir. R. Zanella; Last Blues. 1998. Deutche Oper Berlin. Dir. R. Zanella; Wolfang Amadé. 1998. Wiener Staatsoper. Dir. R. Zanella; Die Sieben Letzen Worte. 1998. Odeon Wien. Dir. R. Zanella; Zone. 1998. Odeon Wien. Dir. C. Bombardo; Die Bajadere. 1999. Wiener Staatsoper. Dir. V. Malakhov; Narcisse. 1999. Festival de Cannes. Dir. K. Goleizovsky; Elle e(s)t moi. 1999. Stuttgart Ballet. Dir. J.C. Blavier; Cant Espiritual. 2000. Esbart de Mollet-Barcelona. Dir. A. Sans; Temps de Llegendes. 2000. Esbart de Mollet-Barcelona. Dir. A. Sans-J. Vallbona; Kobold Polka. 2001. Wiener Philarmoniker. R. Zanella; Quintet. 2002. Zürich Ballet; Die Bajadere. 2002. Berlin Staatsoper; Les Indes Galantes. 2003. Opernhaus Zürich; Cinderella. 2004. Berlin Staatsoper; Coppelia. 2004. Zürich Ballet; Alles Walzer. 2005. Krefeld. Alemanya.
Quico Gutiérrez 

Il·luminació

Treballs més recents:

· Mika i el Paradís de Francesc Cerró. Dir. Ricard Salvat. Teatre Fortuny de Reus. 2005
· Fuente Ovejuna de Lope de Vega. Dir. Ramon Simó. TNC Sala Gran. 2005 

· L’elisir d’amore de Donizetti. Dir. Mario Gas. Gran Teatre del Liceu. 2005 

· Cara de plata de Valle Inclán. Dir. Ramon Simó. CDN Teatro María Guerrero. Madrid. 2005

· Informe per a una acadèmia de Kafka, amb cua d’Albert Mestres. Interpretat per Quimet Pla. 2004

· Norma de Bellini. Dir. Dimitri Bertman. Helikon Opera Theatre. Palacio de Festivales de Santander. 2004

· La clemenza di Tito de Mozart. Dir. Dimitri Bertman. Helikon Opera Theatre. Festival de Mérida. 2004

· Calígula d’Albert Camus. Dir. Ramon Simó. TNC Sala Petita. 2004

· 11 setembre 2001/Les troianes de Michel Vinaver. Dir. Ramon Simó. TNC Sala Petita. 2002

· Escenes d’una execució de Howard Barker. Dir. Ramon Simó. TNC Sala Petita. 2002. Gira per Catalunya i Espanya i reposició al TNC el 2003.

· Ran del camí d’Anton P. Txèkhov. Dir. Joan Castells. TNC. 2002 

· Fa Mi Re de Circ Crac i Tortell Poltrona. TNC. 2001

· The Full Monty. Dir. Mario Gas. Teatre Novedades. 2001

· Lucia di Lammermoor. Òpera amb José Antonio Gutiérrez i Elisa Crehuet

· A la cuina amb l’Elvis. Dir. Roger Peña. Teatreneu. 2001

· Historia de un caballo. Dir. Salvador Collado. 2001

· Paseando a Miss Daisy. Dir. Luis Olmos. 2001

· Manon. Òpera amb José Antonio Gutiérrez i Elisa Crehuet. 2001

· Pluja seca de Jaume Cabré. Dir. Joan Castells. TNC. 2001

· A banda. Espectacle del Circ de l’Ateneu Popular 9 Barris. Coproducció del TNC i Bidó de Nou Barris. Sala Tallers del TNC el desembre de 2000

· A little night music, musical de S. Sondheim. Dir. Mario Gas. Teatre Grec 2000

· Mira’m de Marta Carrasco. Dir. Marta Carrasco i Pep Bou. Sitges Teatre Internacional. 2000

· El criat de Robert Maugham. Dir. Mario Gas. Mercat de les Flors. 2000

· Utopista de Monti&Cia. TNC Sala Tallers. 2000

· El lector por horas de José Sanchis Sinisterra. Dir. José Luis García Sánchez. TNC. Sala Petita. 1999. Premi Max de les Arts escèniques a la millor il·luminació.

· Master Class de Terrence McNally. Dir. M. Gas. Teatro Marquina de Madrid. 1998

· Elissir d'Amor, nova producció del Gran Teatre del Liceu, estrenada al Teatre Victòria, sota direcció de Mario Gas i José Antonio Gutiérrez. 1998

· Así que pasen cinco años de F. García Lorca dirigida per Joan Ollé i estrenada a l'acte d'inauguració del Festival Grec 98 al Teatre Grec de Barcelona. 1998

· Memorias de Adriano de Marguerite Yourcenar. Dir. Maurizio Scaparro. Festival de Teatre Clásico de Mérida. Festival Grec 98

· El Hombre Elefante, dirigit per Mariano Barroso, estrena a Màlaga Teatre Cervantes a l'octubre de 1998

· La Reina de Bellesa de Leenane, estrenat a la Sala Villarroel 22 d'octubre de 1998.

El repartiment

Jordi Martínez és… 
Pere Amat, propietari rural

Ha treballat amb diverses companyies de teatre de Catalunya: Teatre Estable de Barcelona (Un lloc entre els morts, 1980); Els Joglars (Olimpic Men Movement 1981-82); Zitzània Teatre (L’auca del senyor Esteve); G.A.T. d’Hospitalet (La Mort, 1992); Cia. Paco Morán (Mort accidental d’un anarquista, 1993; La extraña pareja, 1994); Comediants (Dimonis, El llibre de les bèsties); Monti & Cia. (Clàssics, Klowns, Utopista). Darrerament, ha participat en diversos espectacles del TNC: El coronel ocell, Coriolà, 11 setembre 2001/Les troianes, Primera plana, L’escola de les dones, Calígula, Forasters, Ròmul el Gran, Fuente Ovejuna i Uuuuh!, amb directors com Ramon Simó, Sergi Belbel i Carles Alfaro.
Televisió. Ha participat en nombroses sèries. Darrerament: Ventdelplà, El cor de la ciutat, Estació d’enllaç i Nissaga de poder.

Rosa Cadafalch és… 
la seva esposa

Títol d’Art Dramàtic de l’Institut del Teatre de Barcelona.

Va debutar el 1985 com a protagonista femenina del Cyrano de Bergerac dirigit per Josep Maria Flotats el 1985.
Treballs més recents i destacats: El camp de Martin Crimp. Dir. Toni Casares. 2005; La dona com a camp de batalla de M. Visniec. Dir. Pep Pla. 2004; Tatuatge de Dea Loher. Dir. Pep Pla. 2003; 11 set. 2001/ Les Troianes. Adaptació: M. Vinaver. Dir. Ramon Simó. TNC. 2002; Oblidar de M. Laberge. Dir. Lurdes Barba. 2001; Les Troianes d´Eurípides. Versió: J.P. Sartre. Dir. Pep Pla. 2001; Ànsia de Sarah Kane. Dir. X. Albertí. 2000; El malentès d´A. Camus. Dir. A. Simón Rodríguez. 2000; Collar de cranis de J. Brossa. Dir. Beno Mazzone. 2000; Platja negra de Jordi Coca. Dir. Lurdes Barba. 1999; A la jungla de les ciutats de B. Brecht. Dir. Ricard Salvat. 1998; Després de la pluja de S. Belbel. Dir. Sergi Belbel. 1993
Maria Molins és… 
Cecília, la seva filla, estudiant de mestra

Estudis a l’Institut del Teatre de Barcelona. 
Teatre. Treballs més recents: Fuente Ovejuna de Lope de Vega. Dir. Ramon Simó. TNC Sala Gran. 2005; L’oncle Vània de Txèkhov. Dir. Joan Ollé. Teatre Lliure. 2004; L’aparador de Victòria Szpunberg. Dir. Toni Casares. TNC Sala Tallers. 2003; El pati d’Emili Vilanova. Dir. Pep Anton Gómez. Sala Fabià Puigserver Teatre Lliure. 2000; Fedra de J.Racine. Dir. Joan Ollé. Grec 2002; Victor o els nens al poder de Roger Vitrac. Dir. Joan Ollé. Sala Fabià Puigserver Teatre Lliure. 2002; Caos dempeus de V. Olmi. Dir. Esteve Polls. Versus Teatre. 2001; Lulu de F. Wedekind. Dir. Mario Gas. TNC Sala Gran. 2001; A little night music de S. Sondheim. Dir. Mario Gas. Teatre Novedades. Teatre Albéniz de Madrid (Festival de Otoño). 2000; El bell indiferent de J. Cocteau. Interpretació del monòleg dirigit per M. Prunés. Teatre Malic. 2000; T.E.M.P.U.S. de Comediants. Dir. Joan Font. TNC Sala Petita. 1997. 
Televisió: Paper d’Isabeleta a la sèrie El cor de la ciutat de TV3; Homenots dirigida per Sergi Schaaff en coproducció entre TVE i TVC. 1999; TV-movie amb Comediants per celebrar la fi de mil·lenni, coproduïda per BBC i TVE. 1999

Santi Ricart és… 
Vergés, mestre del poble

Comença a fer teatre als sis anys dins el Quadre Escènic de l'Orfeó Vigatà, en el que hi treballarà fins els divuit anys. El 1986 entra a l’Institut del Teatre. 

Treballs recents. Al TNC: Fuente Ovejuna de Lope de Vega. Dir. Ramon Simó. 2005; Temptació de Carles Batlle. Dir. Rafel Duran. 2004; Calígula d’Albert Camus. Dir. Ramon Simó. 2004; Escenes d’una execució de Howard Barker. Dir. Ramon Simó. 2002; Lulu de Frank Wedekind. Dir. Mario Gas. 2001; Terra baixa d’Àngel Guimerà. Dir. Ferran Madico. 2001; L’Auca del senyor Esteve de Santiago Russinyol. Dir. Adolfo Marsillach. 1997. Altres: Tots eren fills meus d’Arthur Miller. Dir. Ferran Madico. Teatre Romea. 2000; Hamlet de Shakespeare. Dir. Lluís Homar. Grec 99.

Televisió. Entre altres sèries: Àngels i Sants, De moda, Majoria absoluta, Hospital Central, Jet-lag, La compasión del diablo, Mirall trencat, El comisario, Nissaga l’herència, Sitges, Estació d'enllaç, Arnau, els dies secrets

Manel Barceló és… 
Mossèn Gregori, el rector

Inicia la seva trajectoria professional l’any 1978, fundant junt amb en Pep Bou el grup Pa de Ral dedicat a teatre infantil. El 1979 s’incorpora a la companyia Els Joglars amb l’espectacle l’Odissea. En tots aquests anys ha exercit com actor, director, autor dramàtic, guionista de programes de televisió i d’historieta.
Teatre. Treballs més destacats: La pell en flames de Guillem Clua. Dir. Carme Portaceli. 2005; Hedda Gabler d’Henrik Ibsen. Dir. Rafa Calatayud. 2004; Un enemic del poble d’Henrik Ibsen. Dir. Carme Portaceli. 2003; Antígona de Jordi Coca. Dir. Ramon Simó. 2003; Ran del camí  d’Anton Pavlov Txèkhov. Dir. Joan Castells. TNC. 2002; Shylock de Gareth Armstrong. Dir. Luca Valentino. 2000 (Premi Ciutat de Barcelona a les Arts Escèniques de l’any 2000); -Els pirates (1997) de Gibert & Sullivan. Dir. Joan Lluís Bozzo. Dagoll Dagom. 1997; La tigressa i altres històries de Dario Fo. Dir. José Antonio Ortega. 1983.
Televisió: El cor de la ciutat, Des del balcó, Carles, princep de Viana, Laberint d’ombres, Sitges, Quico, QUI?.
Fèlix Pons és… 
Foraster

Estudis d’Art Dramàtic a l’Institut del Teatre de Barcelona (1992-1997). Membre fundador de Zoco Teatre. Gires amb la companyia UR Teatro de Trabajos de amor perdidos i Romeo y Julieta, de Shakespeare.
Teatre. Treballs destacats. Al TNC: Primera Plana de Ben Hecht i Charles MacArthur. Dir. Sergi Belbel. 2003; Refugiats de Sergi Pompermayer. Dir. David Plana. 2002; Dissabte, diumenge i dilluns d’Eduardo De Filippo. Dir. Sergi Belbel. 2002; La barca nova d’Ignasi Iglésias. Dir. Joan Castells. 1998. 
Altres: La tempesta de Shakespeare. Dir. Sílvia Ferrando. 2003; Els set contra Tebes / Antígona d’Èsquil i Sòfocles. Dir. Hadi Kurich. 2002; El pati d’Emili Vilanova. Dir. Pep Anton Gómez. Teatre Lliure. 2002; Bodas de sangre de Federico García Lorca. Dir. Ferran Madico. Grec 2001; Suite de Carles Batlle. Dir. Toni Casares. Sala Beckett; La màquina d’aigua de David Mamet. Dir. Àlex Rigola. Sala Beckett; Mala sang. Dir. David Plana. Sala Beckett; Parracs de Brecht. Cia. Parracs. Dir. Joan Castells; L’alfabet de l’aigua. Cia La d’Hac. Dir. Rafel Duran. Grec 1996.
Televisió: Ventdelplà, El cor de la ciutat, Sitges, La Lloll, Des del balcó, Valèria.

Jordi Banacolocha és… 
Joan Gatell, el batlle del poble
Secció Artística del Casal Sant Andreu. Teatre Amateur (1956-1970). Membre Fundador de L'Ou Nou Teatre (1976).

Treballs més recents. Al TNC: Les falses confidències de Pierre de Marivaux. Dir. Sergi Belbel. 2005;; El professional de Dusan Kovacevic. Dir. Magda Puyo. 2005; Forasters de Sergi Belbel. Dir. Sergi Belbel. 2004; Calígula d’Albert Camus. Dir. Ramon Simó. 2004; Primera plana de Ben Hecht i Charles MacArthur. Dir. Sergi Belbel. 2003; El Cafè de la Marina de Josep Maria de Sagarra. Dir. Rafel Duran. 2003; Dissabte, diumenge i dilluns d’Eduardo De Filippo. Dir. Sergi Belbel. 2002; Coriolà de Shakespeare. Dir. Georges Lavaudant. 2002; Les variacions Goldberg de G. Tabori. Dir. Àlex Rigola. 2001; El maniquí de Mercè Rodoreda. Dir. Pere Planella. 1999; L’estiueig de Goldoni. Dir. Sergi Belbel. 1999; L’Auca del senyor Esteve de Santiago Rusiñol. Dir. Adolfo Marsillach. 1997. Altres treballs: Amor Fe Esperança d’Odon von Horvath. Dir. Carlota Subirós. Mercat de les Flors. Grec 2005; Fragments d’una carta de comiat llegits per exploradors de Normand Chaurette. Dir. Sergi Belbel. Sala Beckett. 2000; Televisió. Ha participat en nombroses sèries. Darrerament: El cor de la ciutat, 16 dobles, Plats bruts, Estació d’enllaç i Nissaga de poder.

Marissa Josa és… 
Trinitat, la seva esposa

Vinculada al Centre Dramàtic del Vallès i a l’Institut del Teatre de Terrassa, on hi ha participat com a docent. Ha desenvolupat una extensa activitat en recitals i muntatges poètics. 
Teatre. Treballs recents: Els fusells de la Senyora Carrà de Brecht. Dir. Oriol Broggi. Tantarantana. 2003; El pati d’Emili Vilanova. Dir. Pep Anton Gómez. Teatre Lliure. 2002; Mots de ritual per a Electra de Palau i Fabra. Dir. Herman Bonin. Espai Brossa. 2002; Tartuf de Molière. Dir. Oriol Broggi. Versus Teatre. 2000; Àrea del diumenge. Espectacle a partir de textos de Joan Oliver. Dir. Carlota Subirós. TNC. 1999; A la jungla de les ciutats de Brecht. Dir. Ricard Salvat. Mercat de les Flors. 1998; Requiem de Tabucci. Dir. Xicu Masó. 1998; Absolutament lluny de J.J. Julién. Dir. Xicu Masó. 1997.
Televisió: Lo Cartanyà. La Mari, Des del balcó, Estació d’enllaç.
Joan Puig i Ferreter 

L’exposició

Coincidint amb les representacions d’Aigües encantades, el Teatre Nacional de Catalunya i la Institució de les Lletres Catalanes presenten una exposició dedicada a Joan Puig i Ferreter. Comissariada per Jordi Castellanos i amb disseny d’Anna Alcubierre, l’exposició repassa la figura de Puig i Ferreter en la seva triple vessant de dramaturg, novel·lista i polític. És previst que l’exposició es pugui veure després a diverses Biblioteques de Catalunya, gràcies a la iniciativa de la Direcció General de Cooperació Cultural.

Maqueta de l’exposició
Textos extrets de l’exposició:

EL DRAMATURG

El teatre de Puig i Ferreter és un teatre de passions, de xoc de caràcters, de tensions entre l’individu i l’entorn.

Després de la gosadia de La dama alegre (1904), arriba a la maduresa el 1908 amb Aigües encantades i, sobretot, amb La dama enamorada, que li estrena, amb direcció d’Adrià Gual, la Nova Empresa del Teatre Català, al Teatre Novetats.

A la conferència L’art dramàtica i la vida (1908), identifica el dramaturg amb el poeta: «hi posaràs la teva ànima viva, bategant en l’acció i els personatges, banyant-ho tot, com el sol que banya les meravelles i les misèries de la terra». Són anys de teatre combatiu, amb Ibsen, Gorki i Shakespeare (tres autors que va traduir) com a referents: Drama d’humils (1909), El gran Aleix (1912), Desamor (1912) i La dolça Agnès (1914).

Aquests models, però, entren en crisi i Puig s’acosta als nous corrents: el teatre en vers i l’alta comèdia burgesa (Garidó i Francina, 1917; El gran enlluernament, 1919; L’escola dels promesos, 1922).

El 1923, després d’estrenar Un home genial, sàtira contra els empresaris que dominen l’escena, abandona el teatre. Aquell mateix any, Lugné-Poe li estrenava La dame allègre a París.

AIGÜES ENCANTADES

Aigües encantades sintetitza esplèndidament el conflicte modernista entre les forces regressives i les progressives, entre les aigües mortes i les vives, entre les inèrcies del passat i la voluntat de progrés. Cecília –interpretada el 1908 per Margarida Xirgu– es revolta contra l’autoritat despòtica familiar, els poders fàctics del poble i el pes ofegador de la tradició ancestral. És una heroïna ibseniana que lluita per bastir una vida i una societat més lliures. 

Horari de les funcions: 

Dimarts i dimecres, 17 h

de dijous a dissabte, 21 h 

*Excepte els dijous 20 i 27 d’abril, a les 17 h.

diumenge, 18 h

Preu de les localitats (Tarifa B): 

De 12 a 23 €

Funció amb audiodescripció i col·loqui: 

dissabte, 25 de març de 2006
Dilluns de Teatre:

Dilluns 13 de març a les 19 h., 

presentació de l’obra a la Biblioteca Francesca Bonnemaison
Exposició Joan Puig i Ferreter

Vestíbul principal del TNC

Horari: de dimarts a diumenge, de 15 h fins al final de la funció
Programa de mà

Obra recomanada Connecta’t

Espectacle recomanat a partir de 13 anys

	Entrades

Com comprar les entrades

Per Tel·Entrada: 
· Xarxa d’oficines de Caixa de Catalunya

  de dilluns a divendres de 8 a 14.30 h

· trucant al 902 10 12 12

· per internet a www.telentrada.com les 24h. 

[image: image13.jpg]XI-ENTRADA
902101212

telentrada.com

L
CAIXA CATALUNYA S





Al web del TNC

www.tnc.es
A les taquilles del TNC

Directament a les taquilles 

(plaça de les Arts, 1).

Horari de taquilles

De dimarts a dissabte, de 15 a 21 h

Diumenges, de 15 a 18 h

La venda anticipada es farà fins una hora abans de començar la representació.

Abonats i carnet Connecta’t 25

Taquilles del TNC

933 06 57 20

abonat@tnc.es

connecta@tnc.es

Grups

Reserva telefònica (transferència bancària o targeta de crèdit) 

933 06 57 07
Centres d’ensenyament

Reserva telefònica (transferència bancària o targeta de crèdit) 

933 06 57 40
Regala Teatre

Tiquet regal individual

Tiquet regal empresa

Servei de Relació amb l’espectador

933 065 707

Atenció especial

A totes les sales del TNC hi ha espais reservats per a persones que utilitzen cadira de rodes. Per tal que el personal del TNC pugui garantir una atenció adequada a les seves necessitats, és recomanable comunicar-ho en el moment d’adquirir les localitats al 933 06 57 20. 

Audiodescripció amb l’ONCE

Funcions adaptades amb audiodescripció per a persones invidents a diferents produccions durant la temporada.
	Activitats i serveis

Restaurant del Teatre 

De dijous a dissabte des de les 21 h fins a una hora després d’acabar l’última representació.

Informació i reserves: 933 06 57 29 / 31

restaurant@tnc.es

Llibreria del TNC
Horari: des d’una hora abans de les representacions fins després del darrer entreacte. Tel. 93 306 57 00 (ext. 243).

llibreria@tnc.es

Videoteca
Arxiu de més de 340 enregistraments de teatre, òpera i dansa. Hores de visionat concertades. 

Tel. 93 306 57 00 (ext. 312)

Visites guiades

Dimarts, dimecres i divendres a les 10, 11 i 12 h. Preu: 2 € per persona. 

Centres d’ensenyament, gratuït. 

Grups reduïts (de 15 a 30 persones)

Imprescindible reserva prèvia:

933 06 57 49 

visites@tnc.es.

Lloguer d’espais per a actes

933 06 57 00 (ext. 674) 

espais@tnc.es.

Com accedir al TNC 

Autobús 

Línies 6, 7, 10, 56, 62 

Nocturns N2, N3, N7 i N0

Metro

Línia 1 (Glòries i Marina) 

Línia 2 (Monumental)

Tramvia: TramBesós. 

Línia T4 (Auditori Teatre Nacional)

Bus de les Arts

Sortida entre el Teatre Nacional i L’Auditori després de les funcions i els concerts de nit. El trajecte es fa sense parades fins a la plaça de Catalunya. Preu del bitllet: 0,60 €. 

Servei de Taxi 

En finalitzar les funcions de nit. Es pot sol·licitar des del punt d’informació dels vestíbuls.
Cotxe

Aparcament al carrer de Padilla (preu especial) amb accés directe al teatre. 

Accés a la Sala Tallers 

L’accés a la Sala Tallers i a les taquilles d’aquesta sala és pel carrer Padilla, cantonada carrer Ribes.

